Oficialusis leidinys L 187 , 10/07/2001 p. 0047 - 0048



Komisijos sprendimas 2001 m. liepos 9 d. dėl parationo neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo (pranešta dokumentu Nr. C(2001) 1772) (tekstas svarbus EEE) (2001/520/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/36/EB [2], ypač į jos 8 straipsnio 2 dalies ketvirtąją pastraipą, atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3] su paskutiniais pakeitimais, padarytais Reglamentu (EB) Nr. 1972/1999 [4], ypač į jo 7 straipsnio 3A dalies b punktą, kadangi: (1) Direktyvos 91/414/EEB 8 straipsnio 2 dalyje yra numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 15 d., patikrinimo darbų programą. Išsamios šios programos vykdymo taisyklės buvo parengtos Reglamente (EEB) Nr. 3600/92. (2) Komisijos reglamente (EB) Nr. 933/94 [5] su paskutiniais pakeitimais, padarytais Reglamentu (EB) Nr. 2230/95 [6], buvo nustatytos augalų apsaugos produktų veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė, kuri bus kiekvienos medžiagos įvertinimo pranešėja, ir nurodyti kiekvienos veikliosios medžiagos gamintojai, laiku pateikę pranešimą pagal Reglamento (EEB) Nr. 3600/92 4 straipsnio 2 dalį. (3) Parationas yra viena iš 90 veikliųjų medžiagų, nurodytų Reglamente (EB) Nr. 933/94. (4) Pagal Reglamento (EEB) Nr. 3600/92 7 straipsnio 1 dalies c punktą Italija, kaip paskirtoji valstybė narė pranešėja, 1998 m. lapkričio 30 d. pateikė Komisijai informacijos, gautos iš pranešėjų pagal šio reglamento 6 straipsnio 1 dalį, įvertinimo ataskaitą. (5) Gavusi valstybės narės ataskaitos pranešėjos ataskaitą, Komisija pradėjo konsultacijas su valstybių narių ekspertais ir pagrindiniu pranešėju (Cheminova), kaip numatyta Reglamento (EEB) Nr. 3600/92 7 straipsnio 3 dalyje. (6) Italijos parengtą įvertinimo ataskaitą peržiūrėjo valstybės narės ir Komisija Augalų sveikatos nuolatiniame komitete. Ši peržiūra buvo baigta 2000 m. gruodžio 12 d. pateikiant Komisijos parationo peržiūros ataskaitą pagal Reglamento (EEB) Nr. 3600/92 7 straipsnio 6 dalį. (7) Iš atliktų įvertinimų paaiškėjo, kad pateiktos informacijos nepakanka norint įrodyti, ar būtų galima tikėtis, kad siūlomomis naudojimo sąlygomis parationo turintys augalų apsaugos produktai apskritai atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus, visų pirma dėl operatorių saugos esant galimam parationo poveikiui ir dėl medžiagos elgesio aplinkoje bei jos galimo poveikio netiksliniams organizmams. (8) Pagrindinis pranešėjas informavo Komisiją ir valstybę narę pranešėją, kad nebenori dalyvauti darbų programoje, susijusioje su šia veikliąja medžiaga, dėl to papildoma informacija nebus pateikta. (9) Dėl to šią veikliąją medžiagą neįmanoma įrašyti į Direktyvos 91/414/EEB I priedą. (10) Pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis parationo turinčių augalų apsaugos produktų atsargoms pašalinti, sandėliuoti, pateikti į rinką ir sunaudoti, turėtų būti ne ilgesnis kaip 12 mėnesių, kad turimas atsargas būtų leista naudoti ne ilgiau kaip dar vieną auginimo sezoną. (11) Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal Tarybos direktyvą 79/117/EEB [7]. (12) Šiame sprendime numatytos priemonės atitinka Augalų sveikatos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Parationas kaip veiklioji medžiaga neįrašoma į Direktyvos 91/414/EEB I priedą. 2 straipsnis Valstybės narės užtikrina, kad: 1) parationo turinčių augalų apsaugos produktų registracija būtų panaikinta per šešis mėnesius nuo šio sprendimo priėmimo dienos; 2) nuo šio sprendimo priėmimo dienos parationo turinčių augalų apsaugos produktų registracija nebūtų išduodama arba pratęsiama pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą. 3 straipsnis Pagal Direktyvos 91/414/EEB 4 straipsnio 6 dalies nuostatas valstybės narės suteikia atidėjimo laikotarpį, kuris yra kuo trumpesnis, bet ne ilgesnis kaip 18 mėnesių nuo šio sprendimo priėmimo dienos. 4 straipsnis Šis sprendimas skirtas valstybėms narėms. Priimta Briuselyje, 2001 m. liepos 9 d. Komisijos vardu David Byrne Komisijos narys [1] OL L 230, 1991 8 19, p. 1. [2] OL L 164, 2001 6 20, p. 1. [3] OL L 366, 1992 12 15, p. 10. [4] OL L 244, 1999 9 16, p. 41. [5] OL L 107, 1994 4 28, p. 8. [6] OL L 225, 1995 9 22, p. 1. [7] OL L 33, 1979 2 8, p. 36. --------------------------------------------------